KIRJALLINEN KYSYMYS E-2033/02

esittäjä(t): Erik Meijer (GUE/NGL) komissiolle

(10. heinäkuuta 2002)

Aihe: Pitkän matkan junamatkustajille aiheutuvat hankaluudet matka- ja paikkalippujen myynnin erillisestä varausjärjestelmästä

1. Voiko komissio vahvistaa, että istuma-, lepovaunu- ja makuuvaunupaikkoja on ollut jo pitkään mahdollista ostaa juniin, jotka eivät kulje sen valtion kautta, jossa liput ostetaan ja että Ranskan-Espanjan järjestelmä (yhdistetty matka- ja paikkavaraus) eroaa suuresti Saksan-Alankomaiden järjestelmästä (matka- ja paikkavaraukset ovat erillisiä), minkä vuoksi on joskus hankalaa ostaa paikkavaraus ajoissa alueelle (tai alueen osaan), jossa toinen järjestelmä on käytössä? (Esimerkki: Ranskasta ei voi varata makuuvaunupaikkaa yöjuniin Ranskasta itään sijaitseville alueille.)

2. Onko komissio tietoinen, että moniin ulkomaisiin määränpäihin on mahdollista tehdä paikkavaraus, mutta samalle asemalle ei ole mahdollista ostaa matkalippua? Tämä johtuu siitä, että järjestelmät ovat erilliset ja tietokone pystyy antamaan matkalipun varausta varten vain rajoitetun määrän suuria, lähellä sijaitsevia tai kysyttyjä määränpäitä, ja jos on kyse kahden valtion välisestä reitistä, joka ei kulje sen maan läpi, mistä lippu on ostettu ja jos nämä valtiot eivät sijaitse sen valtion lähellä, missä varaus on tehty, on mahdollista varata paikka, mutta ei matkalippua. Tämän vuoksi on käytävä junan pysähtyessä toisen valtion rautatieasemalla tai käännyttävä ulkomaisen henkilökunnan puoleen. (Esimerkki: Alankomaista ei voi ostaa matkalippua Ruotsista Saksan läpi Ranskaan, mutta tälle reitille on mahdollista tehdä paikkavaraus.)

3. Onko komissio myös tietoinen, että tietokoneiden käyttöönoton myötä perinteiset, mutta työpanosta vaativat puhelimella tai faksilla tehtävät varaukset, ovat katoamassa, minkä vuoksi eräisiin teknisesti vähemmän edistyneisiin eurooppalaisiin valtioihin ei ole mahdollista tehdä paikkavarausta, ja että niitä määränpäitä, joihin varaus on mahdollista tehdä, on vähemmän kuin aikaisemmin? (Esimerkki: tietokoneella ei voida tehdä paikkavarausta Serbiaan tai Bulgariaan ja siksi siellä ei enää ole käytössä paikkavarauksia)

4. Onko komissio kanssani yhtä mieltä siitä, että tämä erittäin huonosti yhdistetty toiminta aiheuttaa pitkän matkan matkustajille epämiellyttäviä yllätyksiä ja vaikuttaa valkoisen kirjan päämäärien vastaisesti saastuttavampien liikennemuotojen, kuten lentokoneiden, autojen ja linja-autojen käyttöön siirtymiseen?

5. Pyrkiikö komissio löytämään ratkaisun ongelmaan kansainvälisen rautatieliikenteen matkustajien oikeuksia ja velvollisuuksia koskevassa ehdotuksessa, jonka se aikoo esittää loppuvuodesta 2002?

Loyola de Palacion komission puolesta antamayhteinen vastauskirjallisiin kysymyksiin E-2033/02, E-2034/02 ja E-2035/02

(3. syyskuuta 2002)

Komissio on täysin samaa mieltä arvoisan parlamentin jäsenen kanssa rajatylittävän rautatieliikenteen puutteista. Tämä on yksi syy siihen, miksi komissio on ehdottanut, että kaikista tällaisista palveluista, joihin liittyy julkisen palvelun velvoite, tehtäisiin tiukasti seurattava ja kestoltaan rajallinen julkisia palveluhankintoja koskeva sopimus avoimen ja kilpailuun perustuvan tarjouspyynnön perusteella.

Muutetussa ehdotuksessa(1) esitetään parlamentin pyynnöstä, että viranomaisilla olisi suuremmat valtuudet laajentaa integrointijärjestelyjä (mukaan luettuna hinnoittelu ja lippujärjestelmät) yli kansallisten rajojen.

Toimialan kanssa käynnistettiin hiljattain konsultointi siitä, pitäisikö tietokoneistettuja varausjärjestelmiä muuttaa, jotta matkustajat saisivat parempaa informaatiota ja jotta paikkavarausten tekeminen kansainvälisessä rautatieliikenteessä helpottuisi. Komissio aikoo konsultoinnin tulosten perusteella harkita, pitääkö tietokonepohjaisten paikanvarausjärjestelmien käyttöä koskevista käyttäytymissäännöistä 24. heinäkuuta 1989 annettua neuvoston asetusta (ETY) N:o 2299/89(2) muuttaa.

Euroopan laajuisen tavanomaisen rautatiejärjestelmän yhteentoimivuudesta 19. maaliskuuta 2001 annetun Euroopan parlamentin ja neuvoston direktiivin 2001/16/EY(3) perusteella henkilöliikenteen telemaattisille sovelluksille aletaan vuodesta 2004 lähtien kehittää YTE:ta (yhteentoimivuuden teknista eritelmää). Tämän myötä matkainformaatiosta ja lippujärjestelmistä pitäisi tulla yhteentoimivia.

Mitä tulee rautatieyhtiöiden hinnanpalautuspolitiikkaan, komissio aikoo ottaa asian esille aloitteessa, joka julkistettiin toisessa rautatiepaketissa(4) ja jonka tarkoituksena on edistää rautatieliikenteen matkustajien oikeuksia. Komissio aikoo kannustaa rautatiealaa vapaaehtoisiin palvelun laatua koskeviin sitoumuksiin ja esittää matkustajien oikeuksia koskevan asetusehdotuksen vuonna 2003.

(1) Muutettu ehdotus Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista. EYVL C 151 E, 25.6.2002.

(2) EYVL L 220, 29.7.1989.

(3) EYVL L 110, 20.4.2001.

(4) Komission tiedonanto neuvostolle ja Euroopan parlamentille Kohti yhdennettyä eurooppalaista rautatieliikennealuetta, KOM(2002) 18 lopullinen.